युगल सरकार के रूप में राधा और कृष्ण

भारतीय सन्दर्भ में, दर्शन और भक्ति एक तत्व की दो स्थितियाँ मात्र हैं। अद्वैत से लेकर शुद्धाद्वैत, द्वैताद्वैत और द्वैत तक में मात्र एक ही सत्ता का बहुआयामी चिंतन परिलक्षित होता है। भक्ति सम्प्रदायों के आचार्यों का प्रमुख कार्य पार्थविकता का अपार्थविकता से, प्राकृत का अप्राकृत से, बिंदु का सिन्धु से, लघु का विराट से तादाम्य सम्बन्ध स्थापित करना था। मानव मन की उदात्त भावनाओं के सार का, मधुर रागात्मक श्रेष्ठतम अंश का, सहज भाव से उस महातत्व को सम्पूर्ण समर्पण ही भक्ति की सार्थक अर्थवत्ता है और तभी उस अनंत प्रकाश का, अक्षय पुण्य कोष का अनावर्तन, मात्र मानवता ही नहीं, वरन् समस्त चेतनत्व के समक्ष हो सकता है। प्राणी मात्र की समग्र कल्याण कामना ही हमारे धर्म की आधार शिला है।

भक्ति का प्रमुख कार्य है प्रेम की तरलता का मानव मन में विस्तार। सूर, तुलसी, नानक, कबीर, रामानंद, रामानुजाचार्य, निम्बार्क, हरिदास, हितहरिवंश से लेकर आलवारों तक सभी भक्ति आचार्यो ने तत्कालीन जन-मत को अपनी रसधारा से रससिक्त किया है। भारतीय समाज में भक्ति के आलंबन रूप में  'सर्वतोभावेन' दो ही इष्ट स्वीकृत किये गए- कृष्ण और राम, शिव का चरित्र इस दृष्टि से प्रमुख है। तथापि भक्तों के सर्वाधिक प्रिय श्रीकृष्ण हैं, जो अखिल रसामृत सिन्धु हैं। ये कृष्ण वास्तव में वैदिक कालीन विष्णु का ही विकास है। उत्तर वैदिक काल में इनका वर्चस्व सुनिश्चित होने लगा था।

"इस युग में हिन्दू धर्म के प्रमुख दार्शनिक मतों का प्रतिपादन हुआ। दार्शनिक मतों के साथ-साथ एक दूसरा आन्दोलन और चल रहा था जिससे अर्वाचीन भारतीय धर्मों के महान देवता, रूद्र और विष्णु का प्रादुर्भाव हुआ। प्रजापति का स्थान अब रुद्र को मिल रहा था, जो पहले भी यजुर्वेद में लोकसम्मत देवता के रूप में आते थे। ऐतरेय ब्राह्मण में भूतपति का उल्लेख है, जो देवों के उग्र रूप का प्रतीक था और प्रजापति का हनन करने वाले रूद्र का भी रूप था। विष्णु यज्ञ रूप हैं, इस मत से उनके बढ़ते हुए रूप की सूचना मिलती है, जो इस बात का भी प्रमाण है कि वैदिक जीवन में उनका महत्त्वपूर्ण स्थान था।" - डॉ राधाकुमुद मुखर्जी, हिन्दू सभ्यता, 118

इस प्रकार से ये विष्णु परमानंदमय श्रीकृष्ण का ही ऐश्वर्य रूप हैं। यही कृष्ण वैष्णव भक्ति के मूल बीज हैं। इन्हीं को पकड़कर भक्ति साहित्य का समूचा आलोक मंडल मध्य काल में नर्तन करता रहा। "श्रीकृष्ण परम ब्रह्म हैं, जो दिव्य गुणों से सम्पन्न होकर पुरुषोत्तम कहलाते हैं। आनंद का पूर्ण आविर्भाव इसी पुरुषोत्तम रूप में रहता है। अत:यही श्रेष्ठ रूप है, पुरुषोत्तम कृष्ण की सब लीलाएँ नित्य हैं। वे अपने भक्त के लिए व्यापी बैकुण्ठ में, जो विष्णु के बैकुण्ठ के ऊपर है, अनेक प्रकार की क्रीड़ाएँ करते रहते हैं, जिसमें नित्य रूप में यमुना वृन्दावन निकुंज आदि सब कुछ है, भगवान की समॄति लीला सृष्टि में प्रवेश करना ही जीव की सबसे उत्तम गति है।" - डॉ रामचंद्र शुक्ल, हिंदी साहित्य का इतिहास, 75

कृष्ण-राधा हमारे सामान्य जीवन का अंग बन चुके हैं, किन्तु इनकी भक्ति का विकास विशेषतयः प्रेम लक्षणा मूलभक्ति का मुख्य स्थान बंगाल रहा है। बंगाली गोस्वामियों, यथा- रूप गोस्वामी, जीव गोस्वामी, सनातन गोस्वामी आदि ने भी अपने ग्रन्थ "भक्ति रसामृत सिन्धु" में "उज्जवल-नील मणि" में रससिक्त बताते हुए परिमार्जित-परिष्कृत किया। यह भी स्पष्ट है कि "राधा और कृष्ण के माध्यम से प्रेम लक्षणा साहित्य की सर्जना का उदगम् बंगाल माना जाता है। बौद्धों की सहजयान शाखा तथा वैष्णवों के सहजिया संप्रदाय के गीतों में हमें भक्ति का सहज रूप प्राप्त होता है, जो बंगाल में विशुद्ध भागवतानुसारी साहित्य चैतन्य के प्रभाव से लिखा गया और लगभग दो सौ वर्ष तक यह परम्परा चलती रही। बंगला के भगवतानुसारी साहित्य की एक बड़ी विशेषता यह है कि उसमे राधा को बडी मान्यता मिली" - (डॉ हरवंशलाल शर्मा, भगवत दर्शन, भूमिका से)।

राधा कृष्ण युगल का मध्यकालीन साहित्य में भरपूर उपयोग किया गया। इस युगल के साथ ही विकसित या इससे पूर्व विकसित अन्य युगलों का अस्तित्व धीरे-धीरे साहित्य के पृष्ठों से विस्मृत होता गया। कृष्ण-राधा युगल में रस है, आनन्द है, भाव सामग्री व राधाकर्षण है। इसलिए वे चिरंतन युगल हैं। वैष्णव धर्म संप्रदाय ने भक्ति रस के पाँच भेद माने हैं- शांत दास्य या प्रीति, सख्य या प्रेयस, वात्सल्य तथा माधुरी या उज्जवल - ये भेद मध्यकालीन सामाजिक व्यवस्था (social-order) तथा भव्य नैतिक संबंधों (moral relationship) के प्रतीकात्मक उदाहरण हैं। इन रसों के अनेकानेक भेदों, प्रभेदो स्थायी भावों को 'रति' के अंतर्गत ही समाहित कर लिया गया। इस तरह यहाँ भी रति एक युगल भाव की आध्यात्मिक उर्जा जैसी स्वीकार की गयी।

ऐसे परिवेश में शिव और शक्ति के साथ-साथ कृष्ण और राधा का युगल भी विकसित हुआ। शिव और शक्ति के इस युगल का मिथकीय उपयोग अभिनव गुप्त के बाद मिथुन रूप में शिल्प कला तथा तंत्र में उपयोग हुआ तथा कृष्ण-राधा के मिथकीय रोमांटिक युगल का उपयोग काव्य व चित्र कला में हुआ। किन्तु दोनों ही नट रूप रहे। एक नटराज (शिव) तथा दूसरा नट नागर (कृष्ण) - दोनों ही सर्वोच्च मध्यकालीन प्रतीक बने। वैष्णव तथा शैव दृष्टियों में इसी विश्वास को सांस्कृतिक पैटर्नों तथा कलात्मक सृजन में बारम्बार प्रकट किया गया। अत: पौराणिक मिथकों का एक 'अमृत सिन्धु' छलक पड़ा" (रमेश कुंतल मेघ, मध्यकालीन रस दर्शन और समकालीन सौन्दर्य बोध, 244

अनेकत्व में एकत्व और एकत्व में अनेकत्व की चरम खोज ही हमारे सम्पूर्ण भक्ति वाङ्मय का सार है। जब विश्व का क्षणिक सौन्दर्य इतना लुभावना है, तो वह लावण्य निधि, अनंत रस सिन्धु कितना मोहक होगा! इसी भाव कैवल्य ने निराकार, निर्विशेष ईश्वर को साकार मूर्तिमय रस-राग-रंजित संज्ञाओं में ढाल दिया। कभी वह कृष्ण बन कर, कभी शिव बन कर, तो कभी राम आदि रूपों में भक्तों का मानस और मन दोनों विह्वल, आंदोलित और आनंदित करता रहा है।" - डॉ गोपीनाथ कविराज, भारतीय संस्कृति और साधना, 'भूमिका', 8

विश्व के सभी धर्मों का मूल स्वरूप हमारे भक्ति साहित्य में संरक्षित है। मानव मन की सर्वश्रेष्ठ भावनाओं का विकास ही इस भक्ति परम्परा का लक्ष्य रहा है। इस विकास के साथ ही मनुष्य ही नहीं, वरन् जीव-मात्र की जिजीविषा जुड़ी हुई है। कण-कण में भगवान् को देखना ही हमारी आस्तिकता की पद्धति और परीक्षा दोनों है। अन्यान्य देशो में प्रचलित प्राय: सभी धाराओं की एक झलक किसी न किसी आकार में भारतीय साधना विशेष में वर्तमान है। "जिस सौन्दर्य की भावना में मग्न होकर मनुष्य अपनी पृथक सत्ता की भांति, प्रतीति का विसर्जन करता है, वह अवश्य एक दिव्य विभूति है। भक्त लोग अपनी उपासना या ध्यान में इसी विभूति का अवलंबन करते हैं। तुलसी व सूर ऐसे सगुणोपासक भक्त राम और कृष्ण की सौन्दर्य भावना में मगन होकर ऐसी मंगल दशा का अनुभव कर गए हैं कि जिसके सामने कैवल्य की मुक्ति कामना का कहीं पता नहीं लगता।" - डॉ रामचंद्र शुक्ल, रस मीमांसा, 25

इस प्रकार कहा जा सकता है कि युगल सरकार के रूप में राधा और कृष्ण की बड़ी महिमा है।

जय श्री राधे, जय श्री कृष्ण